Diari Oficial de la Generalitat Valenciana


Sumari del DOGV 6325, del 04-08-2010 (2010/8867)

ORDE 22/2010, de 28 de juliol, de la Conselleria d'Infraestructures i Transport, per la qual es crea l'Àrea de Prestació Conjunta de la Comarca Requena-Utiel per als servicis de transport públic de viatgers en automòbils de turisme.
----------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2010/07/28/22/dof/vci/html**

### Dades del document

Número de DOGV
:   6325

Data del DOGV
:   04-08-2010

Secció del DOGV
:   I. DISPOSICIONS GENERALS

Número del document
:   2010/8867


Data del document
:   28-07-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * La Plana d'Utiel-Requena
    * planificació de transports
    * zona de tarifació
    * legislació
    * taxi
    * transport de viatgers
    * transport públic

ORDE 22/2010, de 28 de juliol, de la Conselleria d'Infraestructures i Transport, per la qual es crea l'Àrea de Prestació Conjunta de la Comarca Requena-Utiel per als servicis de transport públic de viatgers en automòbils de turisme. [2010/8867]  
Preàmbul  
Pel Decret 18/1985, de 23 de febrer, del Consell de la Generalitat Valenciana, es faculta esta conselleria per a la creació, la delimitació i l'ordenació, dins del territori de la nostra comunitat, d'àrees de prestació conjunta per als servicis de transport públic de viatgers en automòbils de turisme, habitualment denominats taxis, de conformitat amb el que establix l'article 126 del Reial Decret 1211/1990, de 28 de setembre, pel qual s'aprova el Reglament de la Llei d'Ordenació dels Transports Terrestres.  
L'Orde de la Conselleria d'Obres Públiques, Urbanisme i Transports, de 3 de novembre de 2005, va regular les condicions de càrrega i descàrrega de passatgers en servicis de taxi en l'entorn de la comarca Requena-Utiel, que afecta els municipis de Camporrobles, Caudete de las Fuentes, Chera, Fuenterrobles, Requena, Sinarcas, Utiel, Venta del Moro i Villagordo del Cabriel, i permet la recollida de viatgers en qualsevol d'estos municipis, fora del terme en què es va atorgar la llicència o on tinguera la residència el vehicle, sempre que la destinació dels servicis siga el del municipi que va atorgar la llicència o on el vehicle tinguera la residència.  
A fi de millorar la dotació del servici de transport públic de viatgers en automòbils de turisme en la comarca i completant el procés integrador iniciat amb l'esmentada orde reguladora de les condicions de càrrega i descàrrega, és necessària la creació de l'Àrea de Prestació Conjunta de la Comarca Requena-Utiel i proporcionar un servici unitari als seus usuaris.  
D'altra banda, i a fi d'aconseguir una gestió més eficient dels servicis, es fa ús de la facultat establida en l'article 126.4 del Reglament que desplega la Llei d'Ordenació dels Transports Terrestres, aprovat pel Reial Decret 1211/1990, de 28 de setembre, i el que s'ha establit per la Llei 12/2009, de 23 de desembre, de Mesures Fiscals, de Gestió Administrativa i Financera, i d'Organització de la Generalitat, i es deleguen totes les competències d'administració, gestió i ordenació a l'Agència Valenciana de Mobilitat Metropolitana creada en virtut de la llei autonòmica esmentada.  
Per tot això, a proposta de la Direcció General de Transports i Logística, i de conformitat amb el que establix el Reglament de la Llei d'Ordenació dels Transports Terrestres, aprovat pel Reial Decret 1211/1990, 28 setembre, i el Decret 18/1985, de 23 de febrer, del Consell de la Generalitat Valenciana, i amb un informe previ dels municipis integrats, de la Junta Superior de Transports, i de les associacions professionals i centrals sindicals representatives del sector,  
ORDENE  
Article 1. Objecte  
1. Crear l'Àrea de Prestació Conjunta de la Comarca Requena-Utiel per als servicis de transport públic de viatgers en automòbils de turisme, integrada pels municipis de Camporrobles, Caudete de las Fuentes, Chera, Fuenterrobles, Requena, Sinarcas, Utiel, Venta del Moro i Villagordo del Cabriel.  
2. El nombre de municipis que s'integren en l'àrea de prestació conjunta podrà ser ampliat posteriorment per mitjà de la inclusió d'altres municipis de la comarca, amb el compliment previ dels requisits establits en el Decret 18/1985, de 23 de febrer, del Consell de la Generalitat.  
Article 2. Autorització de l'àrea  
1. Per a la prestació dels servicis referits en este àrea de prestació conjunta, es crea l'autorització de l'Àrea de la Comarca Requena-Utiel. Esta autorització habilitarà els seus titulars per a prestar servicis urbans i interurbans, amb origen en qualsevol dels municipis integrats.  
2. Esta autorització haurà de ser revisada anualment.  
Article 3. Competència per al seu atorgament  
Les autoritzacions de l'Àrea de la Comarca Requena-Utiel seran atorgades per l'Agència Valenciana de Mobilitat Metropolitana, amb un informe previ de la Junta Superior de Transports i dels municipis afectats.  
Article 4. Àmbit de l'autorització de l'àrea  
1. L'autorització de l'àrea comprendrà i equivaldrà a l'autorització VT per a servici interurbà i a la llicència municipal, per la qual cosa, tots els titulars de llicència municipal s'hauran d'adaptar en un termini de tres mesos, comptadors a partir de l'entrada en vigor d'esta orde, als requisits tècnics del vehicle que, a este efecte, establisca Agència Valenciana de Mobilitat Metropolitana i al canvi de la seua autorització.  
2. Cada autorització tindrà un sol titular i empararà un sol i determinat vehicle.  
Article 5. Atorgament de noves autoritzacions   
1. La creació i l'atorgament de noves autoritzacions la determinarà la necessitat i la conveniència del servici que cal prestar al públic.  
2. Per a acreditar esta necessitat i conveniència s'analitzarà:  
a) La qualitat del servici abans de l'atorgament de noves autoritzacions.  
b) El tipus, l'extensió i el creixement dels nuclis de població de l'àrea.  
c) La repercussió de les noves autoritzacions que cal atorgar en el conjunt del transport i la circulació.  
d) La possibilitat de prestació dels servicis en horaris i circumstàncies especials.  
3. En tot cas, el règim de concessió d'autoritzacions ha de tindre proporció amb el nombre d'habitants de l'àrea. Es considera índex adequat el d'una autorització per cada mil set-cents habitants.  
4. En l'expedient, que a este efecte es tramite, se sol·licitarà un informe de la Junta Superior de Transports i es donarà audiència als ajuntaments integrats, a les agrupacions professionals, a les centrals sindicals representatives del sector i a les associacions de consumidors i usuaris, per un termini de 15 dies.  
5. La direcció general que tinga les competències en matèria de transport terrestre determinarà, ateses les necessitats acreditades en l'expedient referit, el nombre d'autoritzacions que cal atorgar i convocarà a este efecte el concurs públic oportú.  
Article 6. Participació en el concurs  
1. Les sol·licituds de les autoritzacions convocades es presentaran per mitjà d'un escrit dels interessats, en què acreditaran les condicions personals i professionals, proposaran la marca i el model del vehicle i, si és el cas, l'homologació del vehicle que es vulga adscriure a l'autorització i la resta de requisits exigits en la base de la convocatòria, en les quals es determinarà el procediment que s'ha de seguir per a l'adjudicació.  
2. Una vegada finalitzat el termini de presentació de sol·licituds, es publicarà la relació en el Diari Oficial de la Comunitat Valenciana, a fi que els interessats i les agrupacions professionals i les centrals sindicals puguen al·legar en el termini de 15 dies el que estimen procedent en defensa dels seus drets.  
Article 7. Resolució   
L'Agència Valenciana de Mobilitat Metropolitana resoldrà, en el termini de sis mesos, la concessió de les autoritzacions de nova creació a favor dels sol·licitants amb més dret acreditat, amb subjecció a la prelació establida en la convocatòria corresponent.  
Article 8. Inici del servici  
1. Els titulars d'autoritzacions hauran de començar a prestar el servici amb els vehicles adscrits a cada una d'estes, en el termini de seixanta dies naturals, comptadors des de la data d'adjudicació de les autoritzacions.  
2. En el cas de no poder complir este requisit per causa de força major, el titular haurà de sol·licitar una pròrroga per escrit a l'Agència Valenciana de Mobilitat Metropolitana, abans de véncer el termini indicat.  
Article 9. Obligatorietat del servici  
1. Qualsevol titular d'autorització tindrà l'obligació d'explotar-la personalment o conjuntament, per mitjà de la contractació de conductors assalariats que estiguen en possessió del carnet de conductor de l'àrea i afiliats a la Seguretat Social en règim de dedicació plena i exclusiva i d'incompatibilitat amb una altra professió.  
2. Quan no es puga complir esta obligació, procedirà la transmissió de les autoritzacions en els supòsits admesos o la seua renúncia.  
3. Quan un titular d'autorització que siga explotada únicament per ell mateix, amb dedicació plena i exclusiva, no puga prestar servici transitòriament per causa major justificada davant de l'Agència Valenciana de Mobilitat Metropolitana podrà sol·licitar d'esta una autorització perquè el vehicle aplicat a la dita autorització puga prestar servici de taxi conduït per un altre titular d'una sola autorització, el vehicle del qual no estiga en condicions de prestar-lo per motius justificats i aliens a la seua voluntat o per conductor assalariat. La duració d'esta autorització no podrà passar de dos mesos improrrogables i no es podrà sol·licitar una nova autorització en el termini d'un any, sense perjuí del compliment de les prescripcions legals que per la seua matèria competisquen a altres organismes.  
Article 10. Taxes  
1. Correspondrà a l'Agència Valenciana de Mobilitat Metropolitana la tramitació, el control i la percepció de les taxes que s'originen per l'atorgament de les autoritzacions de l'àrea i per qualssevol altres documents que expedisca o servicis que preste.  
2. Correspondrà als ajuntaments dels municipis integrats la tramitació, el control i la percepció de les taxes pels documents que expedisquen i per qualssevol altres servicis que presten.  
Article 11. Tarifes  
1. La prestació del servici en l'Àrea de la Comarca Requena-Utiel estarà subjecta a tarifa i a les seues condicions d'aplicació, que hauran de ser aprovades mitjançant una orde de la conselleria competent en matèria de transports, amb un informe previ de la Comissió de Preus de la Comunitat Valenciana. La tarifa esmentada i les condicions d'aplicació seran vinculants per als titulars d'autoritzacions, els seus conductors i usuaris.  
2. En l'expedient que a este efecte s'instruïsca seran oïdes, per un termini de 15 dies hàbils, els ajuntaments dels municipis integrats, les agrupacions professionals i les centrals sindicals representatives del sector, així com les de consumidors i usuaris.  
3. La revisió de les tarifes es realitzarà d'acord amb el procediment establit en els apartats anteriors per a la seua aprovació.  
4. Els servicis de transport públic de viatgers en automòbils de turisme de l'Àrea de Prestació Conjunta de la Comarca Requena-Utiel amb origen i destinació en localitats incloses en esta, a l'efecte d'aplicació de tarifa, s'entendran realitzades en tot moment dins de l'àrea, encara que una part del trajecte es realitze fora del seu àmbit territorial.  
Article 12. Control del servici   
L'Agència Valenciana de Mobilitat Metropolitana determinarà tot el que faça referència als requisits, atorgament i règim jurídic dels carnets de conductor de l'àrea, així com la prestació i el compliment dels servicis, el personal adscrit a este i tot el que es referix al vehicle.  
Article 13. Infraccions  
Les infraccions que cometen els titulars d'autoritzacions i els conductors dependents es classificaran en lleus, greus i molt greus, de conformitat amb la tipificació establida en la Llei 16/1987, de 30 de juliol, modificada per la Llei 29/2003, de 8 d'octubre, i el seu Reglament de 28 de setembre de 1990, modificat pel Reial Decret 1225/2006, de 27 d'octubre.  
Article 14. Inspecció  
La inspecció dels servicis regulats en esta orde correspondrà a l'Agència Valenciana de Mobilitat Metropolitana i als respectius ajuntaments dels municipis integrats.  
Article 15. Denúncies  
Les denúncies realitzades per les forces de l'orde, usuaris o particulars es presentaran, en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, davant de l'Agència Valenciana de Mobilitat Metropolitana.   
Article 16. Gestió de l'àrea  
L'Agència Valenciana de Mobilitat Metropolitana, d'acord amb les directrius que, si és el cas, puga establir la direcció general amb competència en matèria de transports, és l'òrgan competent per a la gestió administrativa necessària per al desenvolupament i posada en marxa de l'àrea, en la qual s'inclouen la tramitació dels expedients per a la implantació de taxímetre, la unificació de tarifes, l'establiment, l'actualització i la revisió de tarifes, les convocatòries per a l'atorgament de noves llicències, els procediments d'inspecció i els procediments sancionadors i el règim d'autoritzacions de l'àrea.  
DISPOSICIÓ TRANSITÒRIA  
Primera. Atorgament automàtic de la llicència de l'àrea  
1. Els qui, a l'entrada en vigor de la present orde, siguen titulars d'autorització VT per a realitzar transport interurbà o de llicència municipal atorgada per algun dels municipis integrats, incloses les llicències de gran turisme, accediran automàticament i directament a les corresponents autoritzacions de l'àrea, amb el compliment previ de tots els requisits exigits per a la prestació del servici en l'Àrea de Prestació Conjunta de la Comarca Requena-Utiel i l'adaptació del sistema tarifari i mecanisme que a este efecte s'establisquen.  
2. Les llicències la creació de les quals haja sigut iniciada abans del 30 d'abril de 2010 per algun dels ajuntaments dels municipis integrats, s'entendran creades com a autoritzacions de l'àrea.  
3. A tots els efectes, els actuals carnets locals per a poder conduir vehicles autotaxis o autoturismes, expedits pels ajuntaments dels municipis integrats, equivaldran als carnets de conductor de l'àrea.  
Segona. Ordenació dels servicis  
1. L'Agència Valenciana de Mobilitat Metropolitana determinarà les regles de prestació i compliment dels servicis, del personal adscrit a este i dels requisits dels vehicles, amb un informe previ dels ajuntaments integrats en l'àrea i de les associacions representatives de taxistes i usuaris.  
2. A l'efecte de fixar l'ordenació dels servicis, la referida entitat convocarà i presidirà la mesa del taxi de l'àrea de la comarca Requena-Utiel en la qual estaran representats els ajuntaments dels municipis integrats en l'àrea i les associacions més representatives en l'àrea del sector del taxi i dels usuaris.  
DISPOSICIÓ DEROGATÒRIA ÚNICA  
Queda derogada l'Orde de 3 de novembre de 2005, per la qual es regulen les condicions de càrrega i descàrrega de passatgers en servicis de taxi en els municipis de Camporrobles, Caudete de las Fuentes, Chera, Fuenterrobles, Requena, Sinarcas, Utiel, Venta del Moro i Villagordo del Cabriel. Així mateix, queden derogades totes les disposicions que del mateix rang o d'un rang inferior s'oposen al que disposa esta orde.  
DISPOSICIONS FINALS  
Primera. Instruccions de servici  
Correspondrà a l'Agència Valenciana de Mobilitat Metropolitana dictar les instruccions que, si és el cas, siguen necessàries per a l'aplicació de la present orde.  
Segona. Entrada en vigor  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 28 de juliol de 2010   
El conseller d'Infraestructures i Transport,  
MARIO FLORES LANUZA


Còpia Permalink ELI